MTN se selfoonnetwerk (weer) voorloper(Argieffoto) Suid-Afrika se selfoonnetwerkoperateurs het almal die afgelope jaar ŉ beduidende verbetering in netwerkprestasie getoon. MTN is volgens MyBroadband Insights se Mobile Network Quality Report die voorloper vir die tweede kwartaal van vanjaar. MTN is volgens die opname ook die beste netwerk in Johannesburg, Tshwane, Kaapstad en Durban. Die verslag is gegrond op meer as 320 000 spoedtoetse wat tussen 1 April en 30 Junie vanjaar gedoen is. Die opname meet die oplaaispoed, aflaaispoed en latensie van elke netwerk. Dit wys MTN het die hoogste gemiddelde aflaaispoed, gevolg deur Vodacom, Telkom, Cell C en Rain. Volgens MyBroadband is MTN se voortgesette uitstekende vertoning hoofsaaklik te danke aan ŉ belegging van R50 miljard aan die netwerk die afgelope vyf jaar. Dit het die selfoonnetwerkoperateur gehelp om sy netwerkdekking te vergroot, die gehalte te verbeter en spoed te verhoog. In die geheel het al Suid-Afrika se operateurs noemenswaardige verbetering in die netwerk getoon. Die gemiddelde aflaaispoed in die land het met 12 Mbps verhoog danksy die verhoogde beskikbaarheid van 4G en 5G in groot dele van die land. Die gemiddelde mobiele aflaaispoed in Suid-Afrika is 49,92 Mbps, terwyl die gemiddelde oplaaispoed 14,84 Mbps is.